
Pakuotės lapelis: informacija vartotojui

ACC Long 600 mg šnypščiosios tabletės
acetilcisteinas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija. 
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
-	Neišmeskite šio lapelio, nes vėl gali prireikti jį perskaityti.
-	Jeigu norite sužinoti daugiau arba pasitarti, kreipkitės į vaistininką.
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
-	Jeigu per 4-5 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra ACC Long ir kam jis vartojamas
2.	Kas žinotina prieš vartojant ACC Long
3.	Kaip vartoti ACC Long
4.	Galimas šalutinis poveikis
5.	Kaip laikyti ACC Long 
6.	Pakuotės turinys ir kita informacija


1.	Kas yra ACC Long ir kam jis vartojamas

ACC Long sudėtyje yra veikliosios medžiagos acetilcisteino, jis skystina klampias gleives kvėpavimo takuose. 

ACC Long vartojamas kvėpavimo takų gleivėms skystinti sergant ūminėmis ar lėtinėmis bronchų bei plaučių ligomis, kurių metu būna sutrikusi gleivių gamyba bei šalinimas.

Jeigu per 4-5 dienas Jūsų savijauta nepagerėjo arba net pablogėjo, kreipkitės į gydytoją.


2. 	Kas žinotina prieš vartojant ACC Long

ACC Long vartoti draudžiama:
· jeigu yra alergija acetilcisteinui arba bet kuriai pagalbinei šio vaisto medžiagai (jos išvardytos 6 skyriuje);
· jaunesniems nei 14 metų vaikams.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti ACC Long, jeigu yra:
· [bookmark: _Hlk205816159]odos ir gleivinės pokyčių. Labai retai gauta pranešimų apie sunkių odos reakcijų, tokių kaip Stivenso-Džonsono (Stevens-Johnson) sindromas ir toksinė epidermio nekrolizė (Lajelio [Lyell]) sindromas, pasireiškimą, susijusį su acetilcisteino vartojimu. Jeigu atsiranda naujų odos ir gleivinės pokyčių, būtina nedelsiant kreiptis į gydytoją ir nutraukti acetilcisteino vartojimą;
· bronchinė astma;
· skrandžio ar žarnų opų arba jų buvo anksčiau, ypač jeigu Jūs vartojate kitų vaistų, kurie gali dirginti skrandžio gleivinę;
· padidėjęs jautrumas histaminui. Reikia vengti ilgesnio gydymo, kadangi acetilcisteinas daro įtaką histamino apykaitai ir gali sukelti netoleravimo požymius (pvz., galvos skausmą, nosies varvėjimą, niežulį);
nepajėgumas atkosėti gleivių. ACC Long vartojimas, ypač gydymo pradžioje, gali suskystinti bronchuose esančius skreplius ir tokiu būdu padidinti jų tūrį. Jeigu nepajėgiate jų tinkamai iškosėti, gydytojas imsis tinkamų veiksmų, kad Jums padėti.

Vaikams ir paaugliams
Jaunesniems nei 2 metų vaikams dėl kvėpavimo takų savybių ir jų riboto gebėjimo atkosėti gleives, gleives skystinantys vaistai gali sukelti kvėpavimo takų užsikimšimą. Dėl to jaunesniems nei 2 metų vaikams gleives skystinančių vaistų skirti negalima.

ACC Long šnypščiosios tabletės draudžiama vartoti jaunesniems negu 14 metų vaikams, kadangi jų sudėtyje yra per didelis veikliosios medžiagos kiekis. 
2-14 metų vaikams rekomenduojama vartoti kito stiprumo vaistą - ACC 100 mg ar 200 mg šnypščiąsias tabletes.  

Kiti vaistai ir ACC Long
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

· Atsikosėjimą lengvinantys vaistai
ACC Long vartojant kartu su atsikosėjimą lengvinančiais vaistais, dėl sumažėjusio kosulio reflekso gali susikaupti pavojingas sekreto kiekis. Tokiam kombinuotam gydymui reikalinga ypač tiksli diagnozė, todėl prieš vartojant minėtą derinį būtina pasitarti su savo gydytoju.

· Antibiotikai
[bookmark: _Hlk205816268]Eksperimentiniais tyrimais įrodyta, kad acetilcisteinas silpnina antibiotikų (tetraciklinų (išskyrus doksiciklino), cefalosporinų, aminoglikozidų, penicilinų) poveikį. Saugumo sumetimais, antibiotikai turi būti vartojami atskirai ir tarp jų bei acetilcisteino vartojimo turi būti ne trumpesnė kaip 2 valandų pertrauka. Tai netaikoma vaistams, kurių veiklioji medžiaga yra cefiksimas. Cefiksimo galima vartoti su acetilcisteinu tuo pačiu laiku. 

· Nitroglicerinas (vaistas nuo širdies ligų)
ACC Long gali stiprinti vaistų, kurių sudėtyje yra nitroglicerino, kraujagysles plečiantį  poveikį. Kartu vartojamas ACC Long gali potencialiai sustiprinti kraujagysles plečiantį glicerolio trinitrato (nitroglicerino) poveikį. Tai iš dalies gali būti susiję su galimu kraują skystinančiu poveikiu.

· Aktyvintoji anglis gali mažinti ACC Long poveikį.
Aktyvintosios anglies vartojimas gali mažinti acetilcisteino veiksmingumą.

· Acetilcisteinas / prieštraukuliniai vaistai
Vartojant acetilcisteino ir karbamazepino tuo pačiu metu, gali silpnėti karbamazepino poveikis dėl sumažėjusio vaisto kiekio kraujo plazmoje.

Laboratoriniai tyrimai
Pasakykite savo gydytojui, jog vartojate ACC Long, jeigu Jus reikia ištirti dėl kai kurių medžiagų, kadangi vaistas gali paveikti jų nustatymą: 
· salicilatų (vaistų vartojamų skausmui, uždegimui ir reumatui gydyti);
· ketoninių kūnų šlapime.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

· Nėštumas
Kadangi acetilcisteino vartojimo nėščioms moterims patirties nepakanka, vartoti ACC Long nėštumo metu Jūs galite tiktai jeigu Jūsų gydytojas mano, jog šis vaistas yra neabejotinai būtinas.

· Žindymas
Informacijos apie acetilcisteino išskyrimą į žindyvės pieną nėra. Jūs galite vartoti ACC Long žindymo laikotarpiu tiktai jeigu Jūsų gydytojas mano, jog šis vaistas yra neabejotinai būtinas.

Vairavimas ir mechanizmų valdymas
ACC Long įtakos gebėjimui vairuoti ir valdyti mechanizmus nepastebėta.

ACC Long sudėtyje yra laktozės ir sorbitolio 
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

ACC Long sudėtyje yra natrio
Kiekvienoje šio vaisto šnypščiojoje tabletėje yra 138,8 mg natrio (valgomosios druskos sudedamosios dalies). Tai atitinka 6,9 % didžiausios rekomenduojamos natrio paros normos suaugusiesiems. Būtina atsižvelgti, jei kontroliuojamas natrio kiekis maiste.


3. 	Kaip vartoti ACC Long

Visada vartokite šį vaistą tiksliai, kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Jeigu gydytojo nepaskirta kitaip, rekomenduojamas toliau nurodytas dozavimas.

	Amžius
	Paros dozė

	Suaugę pacientai ir 14 metų bei vyresni paaugliai 
	2 kartus per parą po pusę šnypščiosios tabletės 
Arba 
1 kartą per parą 1 šnypščiąją tabletę 
(paros dozė yra 600 mg) 



Vartojimo metodas
Šnypščiąsias tabletes reikia gerti po valgio. 

Šnypščiąją tabletę reikia ištirpinti stiklinėje vandens, po to tirpalą iš karto išgerti. 

Gausus skysčio vartojimas stiprina ACC Long gleives skystinantį poveikį. 

Vartojimo trukmė 
Jei liga ūminė, vaisto reikia vartoti 5‑7 dienas, jei lėtinė – vaisto gali tekti vartoti ilgiau.
Jei per 4-5 dienas Jūsų savijauta nepagerėjo arba net pablogėjo, kreipkitės į gydytoją.

Jeigu manote, kad ACC poveikis yra per stiprus ar per silpnas, pasikalbėkite su savo gydytoju ar vaistininku.

Ką daryti pavartojus per didelę ACC Long dozę
Perdozavus gali atsirasti skrandžio ir žarnyno dirginimo simptomų, pvz., rėmuo, skrandžio skausmas, pykinimas, vėmimas ir viduriavimas. 
Sunkaus šalutinio poveikio arba apsinuodijimo simptomų iki šiol nepastebėta, net išgėrus labai didelę dozę. Įtarus, jog vaisto perdozuota, reikia nedelsiant kreiptis į gydytoją. 

Pamiršus pavartoti ACC Long
Negalima vartoti dvigubos dozės norint kompensuoti praleistą dozę. Tiesiog išgerkite kitą dozę įprastu laiku. 

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	 Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nutraukite ACC Long vartojimą ir kreipkitės į gydytoją, jeigu atsiranda alerginės reakcijos simptomų.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· alerginės reakcijos, kurių požymiai yra:
· [bookmark: _Hlk205816391]niežulys, dilgėlinės formavimasis, odos bėrimas, išplitęs bėrimas ir paprastai skausmingas sunkus giliųjų odos sluoksnių, daugiausia veide, pabrinkimas (angioneurozinė edema). Kreipkitės į gydytoją. Atvejai, susiję su veido, lūpų ir liežuvio patinimu, gali būti pavojingi gyvybei;
· dusulys;
· padažnėjęs širdies plakimas, kraujospūdžio kritimas. 

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų:
· sunkios alerginės reakcijos, iki šoko ir įskaitant šoką. 

Kiti šalutiniai poveikiai gali pasireikšti tokiu dažniu:
Nedažni šalutinio poveikio reiškiniai (gali pasireikšti rečiau kaip 1 iš 100 asmenų): 
· galvos skausmas;
· karščiavimas;
·     burnos gleivinės uždegimas (stomatitas);
· rėmuo;
· pilvo skausmas;
· pykinimas, vėmimas;
· viduriavimas;
·     padažnėjęs širdies ritmas (tachikardija);
·     sumažėjęs kraujospūdis (hipotenzija);
· spengimas ausyse (tinnitus).

Reti šalutinio poveikio reiškiniai (gali pasireikšti rečiau kaip 1 iš 1 000 asmenų): dusulys;
· bronchų spazmas;
· virškinimo sutrikimas.

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų 
· kraujavimas.

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis): 
· skysčio pertekliaus sukeltas veido audinių patinimas (veido edema).

Labai retai gauta pranešimų apie sunkių odos reakcijų, tokių, kaip Stivenso-Džonsono (Stevens-Johnson) sindromas ir toksinė epidermio nekrolizė (Lajelio [Lyell] sindromas), pasireiškimą, kurių pasireiškimo laikas sutapo su acetilcisteino vartojimu. Dauguma šių praneštų atvejų buvo susiję su tuo pačiu laiku vartojamu mažiausiai vienu papildomu vaistu, kas galėjo sustiprinti aprašytą poveikį gleivinei ir odai.

Todėl, jeigu Jums pasireiškia sunkūs odos ir gleivinės pokyčiai, nedelsdami kreipkitės į gydytoją ir nustokite vartoti ACC Long. Daugiau ACC Long nevartokite.

Įvairiais tyrimais patvirtinta, kad acetilcisteino vartojimas mažina trombocitų agregaciją (tam tikrų kraujo komponentų sulipimas. Tokio poveikio klinikinė reikšmė iki šiol dar neišaiškinta.

Pagalbos priemonės
Pasireiškus pirmiesiems padidėjusio jautrumo reakcijos požymiams (žr. aukščiau), ACC Long daugiau nevartokite. Jeigu taip nutinka, kreipkitės į gydytoją.

Pasakykite gydytojui arba vaistininkui, jeigu bet kuris iš pirmiau išvardytų šalutinio poveikio atvejų tampa sunkus arba jeigu pastebėjote bet kokį šiame lapelyje nenurodytą šalutinį poveikį.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5. 	Kaip laikyti ACC Long

Šį vaistą laikykite vaikams nepastebimoje ir nepasiekiamoje vietoje.
Tūbelę laikyti ne aukštesnėje kaip 30 °C temperatūroje. Laikyti gamintojo pakuotėje, kad vaistas būtų apsaugotas nuo šviesos ir drėgmės. Tūbelę laikyti sandarią.
Paketėlius laikyti ne aukštesnėje kaip 30 °C temperatūroje.
Ant dėžutės ir tūbelės bei paketėlio po „EXP“ tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos. Paruoštą tirpalą suvartoti iškart po paruošimo.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6. 	Pakuotės turinys ir kita informacija

ACC Long sudėtis
-	Veiklioji medžiaga yra acetilcisteinas. Kiekvienoje šnypščiojoje tabletėje yra 600 mg acetilcisteino.
-	Pagalbinės medžiagos yra: askorbo rūgštis, bevandenė citrinų rūgštis, bevandenė laktozė, manitolis (E421), natrio citratas, natrio karbonatas, natrio ciklamatas, natrio vandenilio karbonatas, sacharino natrio druska, gervuogių skonio medžiaga „B“ (sudėtyje yra sorbitolio).

ACC Long išvaizda ir kiekis pakuotėje
Gervuogių kvapo baltos, apvalios šnypščiosios tabletės lygiu paviršiumi su įranta. Tabletę galima padalyti į lygias dozes.
Kartono dėžutėje yra polipropileno tūbelė su polietileno uždoriu, kuriame yra sausiklis, arba  hermetiški trijų sluoksnių PE/AL paketėliai.
Pakuotėje yra 6 arba 10 šnypščiųjų tablečių. 
Gali būti tiekiamos ne visų dydžių pakuotės. 

Registruotojas ir gamintojas
Registruotojas
Sandoz d.d. 
Verovškova 57
SI-1000 Ljubljana
Slovėnija

Gamintojai 
Salutas Pharma GmbH
Otto-von- Guericke Allee 1
39179 Barleben
Vokietija

Hermes Pharma GmbH
Hans-Urmiller-Ring 52
82515 Wolfratshausen
Vokietija

Jeigu apie šį vaistą norite sužinoti daugiau, kreipkitės į vietinį registruotojo atstovą.

	Sandoz Pharmaceuticals d.d. filialas
Tel. +370 5 2636037



Šis pakuotės lapelis paskutinį kartą peržiūrėtas 2026-02-11.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

